DOI: 10.14457/tu.the.2023.268
title: ปัจจัยที่มีอิทธิพลต่อการคงอยู่ในการทำงานส่วนหน้าในงานโรงแรมของพนักงานกลุ่มเจเนอเรชันแซดในเขตกรุงเทพมหานคร

description: การศึกษาวิจัยนี้มีวัตถุประสงค์เพื่อศึกษาปัจจัยจูงใจในการทำงาน 5 ด้าน ประกอบ ไปด้วย 1) ด้านความสำเร็จของงาน 2) ด้านการยอมรับนับถือ 3) ด้านความรับผิดชอบ 4) ด้านลักษณะงาน 5) ด้านความก้าวหน้า และปัจจัยค้ำจุนในการทำงาน 9 ด้าน ได้แก่ 1) ด้านนโยบายและการบริหาร 2) ด้านการปกครองบังคับบัญชา 3) ด้านเงินเดือนและค่าจ้าง 4) ด้านความสัมพันธ์ระหว่างเพื่อนร่วมงาน หัวหน้างาน 5) ด้านสภาพทั่วไปในการทำงาน 6) ด้านความพอใจในงาน 7) ด้านความสุขในการปฏิบัติงาน 8) ด้านความมั่นคงในการทำงาน 9) ด้านชีวิตความเป็นอยู่ส่วนตัว ที่มีอิทธิพลต่อการคงอยู่ในการทำงานส่วนหน้าในงานโรงแรมระดับ 1 ดาว – 5 ดาว อันประกอบไปด้วย 7 แผนก คือ แผนกต้อนรับส่วนหน้า แผนกแม่บ้าน แผนกอาหารและเครื่องดื่ม แผนกครัว แผนกสปา แผนกช่างซ่อมบำรุง และแผนกรักษาความปลอดภัย ของพนักงานกลุ่ม เจเนอเรชัน แซด (Generation Z) ที่เกิดระหว่างปี พ.ศ. 2538 – 2555 อายุ 18 ปีบริบูรณ์ขึ้นไป ในเขตกรุงเทพมหานคร การศึกษาในครั้งนี้เป็นการศึกษาวิจัยในเชิงปริมาณ (Quantitative Research) โดยใช้เครื่องมือ แบบสอบถาม (Questionnaire) เป็นเครื่องมือในการเก็บแบบสอบถามผ่านระบบอินเทอร์เน็ต (Online Survey) จำนวน 400 ชุด โดยพนักงานที่สามารถตอบแบบสอบถามมีอายุการทำงานในโรงแรมปัจจุบันมากกว่า 3 เดือน ข้อมูลที่ได้นำมาวิเคราะห์ผลค่าทางสถิติตามวัตถุประสงค์ของงานศึกษาด้วยโปรแกรมสำเร็จรูป ซึ่งสถิติที่ใช้ในการวิเคราะห์ข้อมูล คือ สถิติเชิงพรรณนา ประกอบด้วย ความถี่ ร้อยละ ค่าเฉลี่ยและส่วนเบี่ยงเบนมาตรฐาน และสถิติเชิงปริมาณประกอบด้วย Independent Sample T-test, One Way ANOVA และ Multiple Regression Analysis โดยกำหนดค่าระดับที่มีนัยสำคัญทางสถิติที่ระดับ 0.05ผลการวิจัยพบว่า ผู้ตอบแบบสอบถามส่วนใหญ่ เป็นเพศชาย มีประสบการณ์ (รวม) 1 ปีขึ้นไป - 3 ปี ทำงานอยู่ในแผนกอาหารและเครื่องดื่ม มีประสบการณ์ทำงานในโรงแรมปัจจุบันตั้งแต่ 1 ปีขึ้นไป - 3 ปี ส่วนใหญ่ทำงานในโรงแรมระดับ 5 ดาว อยู่ในตำแหน่งงาน พนักงานปฏิบัติการ การศึกษาอยู่ในระดับปริญญาตรี ส่วนใหญ่มีรายได้เฉลี่ย 25,001-35,000 บาท ระดับความคิดเห็นของปัจจัยจูงใจในการทำงานในภาพรวมอยู่ในระดับมากที่สุด โดยด้านที่มีค่าเฉลี่ยสูง 3อันดับแรก คือ ด้านความรับผิดชอบ รองลงมา คือ ด้านความสำเร็จของงาน และลำดับสุดท้าย คือ ด้านลักษณะงาน ระดับความคิดเห็นของปัจจัยค้ำจุนในการทำงาน พบว่า ในภาพรวมอยู่ในระดับมากที่สุด โดยปัจจัยค้ำจุนในการทำงานด้านความพอใจในงานมีระดับความคิดเห็นมาก รองลงมา คือ ด้านความสัมพันธ์ระหว่างเพื่อนร่วมงาน หัวหน้า และลำดับที่สาม คือ ด้านสภาพทั่วไปในการทำงานผลการทดสอบสมมติฐาน ปัจจัยส่วนบุคคลที่แตกต่างกัน ได้แก่ เพศ ประสบการณ์ในการทำงาน (รวม) แผนกที่ทำงาน ประสบการณ์ทำงานในโรงแรมปัจจุบัน ระดับโรงแรมที่ทำงานอยู่ในปัจจุบัน ตำแหน่งงาน ระดับการศึกษาสูงสุด หรือที่กำลังศึกษาอยู่ รายได้เฉลี่ยต่อเดือนของผู้ตอบแบบสอบถาม มีทัศนคติต่อการคงอยู่ในการทำงานส่วนหน้าในงานโรงแรมของพนักงานกลุ่ม เจเนอเรชัน แซด (Generation Z) ในเขตกรุงเทพมหานคร แตกต่างกัน เช่นเดียวกันกับปัจจัยจูงใจในการทำงานที่มีอิทธิพลต่อการคงอยู่ในการทำงานส่วนหน้า ในงานโรงแรมของพนักงานกลุ่ม เจเนอเรชัน แซด (Generation Z) ในเขตกรุงเทพมหานคร คือ ปัจจัยจูงใจในการทำงานด้านความก้าวหน้า ในขณะที่ปัจจัยค้ำจุนในการทำงานด้านเงินเดือนและค่าจ้าง ด้านความพอใจในงาน ด้านความมั่นคงในการทำงาน และ ด้านชีวิตความเป็นอยู่ส่วนตัวมีผลต่อการคงอยู่ในการทำงานส่วนหน้าในงานโรงแรมของพนักงานกลุ่ม เจเนอเรชัน แซด (Generation Z) ในเขตกรุงเทพมหานคร อย่างมีนัยสำคัญทางสถิติที่ระดับ 0.05